A Bizottság határozata

(1989. december 20.)

a friss hús Közösségbe történő behozatalára feljogosított harmadik országbeli létesítmények jegyzékének módosításakor vagy kiegészítésekor alkalmazandó eljárásról

(90/13/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 89/227/EGK irányelvvel [1] módosított, a szarvasmarhafélék, a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 4. cikkének (1) bekezdésére,

mivel a Bizottságnak kell megállapítania a létesítmények 72/462/EGK irányelv 4. cikkében előírt jegyzékének módosításakor vagy kiegészítésekor követendő eljárás alkalmazásának részletes szabályait;

mivel a fent említett jegyzékeken szereplő létesítmények száma növekszik; mivel ennek következtében egyre gyakrabban kell – tekintettel a 72/462/EGK irányelv 5. cikke szerint lefolytatott ellenőrzések eredményeire – ezek vonatkozásában határozatokat elfogadni; mivel egy új eljárásnak kerülnie kell a felesleges formalitásokat, ugyanakkor biztosítania kell a közösségi előírásoknak való megfelelést;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

E határozat részletes végrehajtási szabályokat állapít meg a 72/462/EGK irányelv 4. cikke (1) bekezdésének második mondatában előírt eljárás alkalmazására vonatkozóan azon esetekre, amikor a friss hús Közösségbe való behozatala tekintetében jóváhagyott létesítmények jegyzékeit módosítani vagy kiegészíteni szükséges.

2. cikk

A Bizottság tájékoztatja a tagállamokat a 72/462/EGK irányelv 5. cikke szerint lefolytatott ellenőrzések eredményeiről, valamint a jegyzékekkel kapcsolatban javasolt módosításokról és kiegészítésekről.

Az eredményekről írásbeli értesítést küld. Kivételes esetben a tájékoztatás szóban is történhet, azzal a feltétellel, hogy azt 24 órán belül írásban is megerősítik.

3. cikk

(1) A tagállamoknak észrevételeik megtételére legfeljebb egy hét áll rendelkezésükre azon időponttól számítva, hogy a 2. cikkben említett tájékoztatást állandó képviseleteiken keresztül megkapták; sürgős esetekben a Bizottság ezt az időt 48 órára csökkentheti.

(2) A Bizottság figyelembe veszi a tagállamok észrevételeit, különösen azokat, amelyek a saját behozatali ellenőrzéseik eredményeire vonatkoznak, és bármely határozat elfogadása előtt tájékoztatja az érintett tagállamokat az ezen észrevételek figyelembe vételével javasolt fellépésről.

(3) A 72/462/EGK irányelv 4. cikke (1) bekezdésének második mondatában említett határozat elfogadása az (1) bekezdésben előírt időszak végén történik meg.

4. cikk

(1) Amennyiben nehézségek merülnek fel, ezeket a 72/462/EGK irányelv 29. cikkében előírt eljárással összhangban az Állat-egészségügyi Állandó Bizottság elé kell terjeszteni.

(2) A Bizottság az Állat-egészségügyi Állandó Bizottság ülései során tájékoztatja a tagállamokat a harmadik országokban kialakult helyzetről, beleértve a maradékanyagokra irányuló ellenőrzéseket, az állat-egészségügyi helyzetet és a tervezett bizottsági kiküldetéseket.

5. cikk

Ennek a határozatnak a tagállamok a címzettjei.

Kelt Brüsszelben, 1989. december 20-án.

a Bizottság részéről

Ray Mac Sharry

a Bizottság tagja

[1] HL L 93., 1989.4.6., 25. o.

[2] HL L 302., 1972.12.31., 28. o.

--------------------------------------------------